**3. Финансова система**

Задълбоченото изучаване същността на финансите изисква да се определи обхвата на финансово-паричните отношения. Финансовите отношения са парични, но не всички парични отношения са финансови. За да бъдат едни парични отношения финансови и да се включат в обхвата на публичните финанси те трябва да отговарят на следните изисквания:

* да са свързани с финансиране на дейности, удовлетворяващи обществени потребности;
* да имат условно безвъзмезден характер;
* да разпределят и преразпределят национален продукт /национален доход/ чрез използване на финансови методи и форми;
* чрез тях да се формират бюджети и акумулираните в тях средства да имат строго целево предназначение.

Финансите и парите са неразривно свързани. Обособяването на паричните потоци, влизащи в обхвата на финансите изисква да се има пред вид следното:

* възникването на парите предхожда възникването на финансите;
* финансите са инструмент за разпределение и преразпределение на националния продукт след като придобие парично изражение т.е. след като произведените блага и услуги бъдат измерени в пари;
* парите се използват като разчетна единица и средство за размяна на блага и услуги, а чрез финансите се акумулират пари в бюджета, където придобиват строго целево предназначение.

Финансовата система е съвкупност от елементи, предопределени от използваните финансови методи и форми, техниките за финансиране, системата за формиране, разпределение и използване на бюджети и финансовите институции.

Елементите на финансовата система са[[1]](http://dlc.ibsedu.bg/mod/page/view.php?id=24403#_ftn1):

* финансова теория;
* финансова история;
* финансова политика;
* бюджет на централните и местни органи на властта;
* управление на държавните финанси;
* финансово планиране и прогнозиране;
* финансов контрол;
* операции на капиталовия пазар;

**4. Функции и предназначение на финансите**

Според Р. Мъсгрейв функции на финансите са:

* разпределителна и преразпределителна;
* алокативна;
* регулативна.

В съвременната теория и практика са се утвърдили следните функции:

* разпределителна и преразпределителна;
* икономическо - регулативна;
* контролна;
* социална;

Чрез разпределителната и преразпределителната функция се акумулират средства в бюджета, с които се финансират публични потребности.

Икономическо - регулативната функция спомага за управление на финансово - икономическите процеси, създава условия за развитие на публичния и частния сектор, както и за рационалното използване на натрупаните парични средства от икономическите агенти.

Посредством контролната функция се осигурява контрол както при първичното разпределение на националния продукт, така и при вторичното, когато се извършва управлението и разходването на средствата, акумулирани в бюджета.

Социалната функция осигурява необходимите парични средства за подпомагане на социално слабите групи от населението и решаването на демографски проблеми.

**5. Концепции за същността на финансите**

*Консумативна теория /Ж. Б. Сей, А. Смит/.* Тази теория свежда същността на финансите до принудителното преразпределение на материални блага от частното стопанство в полза на държавата. Средствата, акумулирани в бюджета на държавата, се използват непроизводително и всяко увеличаване на държавните разходи води до застой в икономиката.

*Продуктивна теория /Ф. Р. Лист и др./.* Същността на финансите се свежда до финансиране на публични потребности /отбрана, вътрешен ред, изграждане на инфраструктура и др./, чието предлагане не е по възможностите на частното стопанства.

*Социална теория /Лория, Г.Жез/.* Според тази теория същността на финансите се свежда до разпределение  тежестта на разходите при финансиране на публичните блага между различните социални групи на обществото  в зависимост от тяхното финансово състояние.

*Кейнсианската концепция* за регулиране на икономиката дава приоритетна роля на активната намеса на държавата чрез финансите. Представителите на тази школа застъпват идеите за ефективно търсене, т.е. равновесие между производство и потребление, постигнато чрез използване на финансови инструменти и провеждане на активна разходна и данъчна политика.

Нито един модел на управление на икономиката не се покрива, както с идеите на класиците, така и с идеите на кейнсианците и затова във финансовата теория и практика се появява теорията за класическия синтез, разработена от П. Самуелсън. Според тази теория успешен икономически модел на управление се създава, ако участват двете движещи сили – държавата и частният сектор. Намесата на държавата в икономиката трябва да бъде насочена за осигуряване на определен минимум от средства на всички членове на обществото. Моделът на смесената икономика трябва така да съчетае паричната и финансовата си политика, че да измени структурата на своя национален продукт, чрез увеличаване на заетостта, инвестициите и намаляване на потреблението. Намалението на потреблението на населението води до увеличаване на част от дохода под формата на спестяване, която да се използва за инвестиции.

Съвременните *неокласически теории* за същността на финансите се развиват във финансовата теория и практика след Втората световна война като израз на стремежа на част от икономистите да утвърдят идеи, противоположни на кейнсианските теоретически постановки. Неокласиците М. Фридман, Ф. Лафер, Г. Талък и др. защитават предимствата на свободната пазарна икономика, в която държавата трябва да играе ограничена роля, а частният сектор да бъде освободен от институционални ограничения. Концентриран израз на идеите на съвременните неокласици е теорията на икономиката на предлагането. Според тази теория инвестициите направени в държавния сектор не оказват влияние върху глобалното търсене.

*Моненаристическата теория* на М. Фридман се свежда до следните идеи:

* количеството пари в обръщение имат решаващо значение за развитие на икономиката;
* финансите трябва да се използват пестеливо;
* намаляването на данъците е условие за повишаване икономическата активност на частния сектор.

**Ключови думи и понятия**

1. Национален доход
2. Национален продукт
3. Държавен бюджет
4. Финансово разпределение
5. Финансова система
6. Първично разпределение
7. Вторично разпределение
8. Бюджет на домакинствата
9. Бюджет на общините
10. Парични потоци
11. Финансови методи и норми
12. Финансови инструменти
13. Публични финанси